- అధిక లాభాల కోసం ఎఫ్‌ఐఐల కొత్త బాట
- భారత్‌లో జోరు తగ్గడంతో పెట్టుబడుల తరలింపు
- 21రోజుల్లో రూ. 16,567 కోట్ల ఉపసంహరణ
- చైనాలో కొత్త ఐపీఓలు, సంస్కరణలే ఆకర్షణీయం
- జోరు తగ్గవచ్చంటున్న మార్కెట్‌ నిపుణులు
నవతెలంగాణ- వాణిజ్య విభాగం
            మార్కెట్‌ ర్యాలీ ఇటీవల రోజురోజుకు తగ్గుతూ వస్తోంది. తాజాగా గురు వారానికి మార్కెట్లు దాదాపు ఆరు నెలల కనిష్ఠ స్థాయికి చేరుకున్నాయి. అంతర్జాతీయ పరిణామాలు, మ్యాట్‌ పన్ను, పలు కీలక బిల్లులు పార్లమెంట్‌ ఆమోదం కోసం వేచి ఉండడం తదితర కారణాలతో పాటుగా దేశీయంగా సంస్కరణల పర్వ మందగించడం మార్కెట్‌ వర్గాలను బాగా నిరాశ పరుస్తోంది. ఫలితంగా విదేశీ సంస్థాగత మదపరులు (ఎఫ్‌ఐఐలు) దేశీయ మార్కెట్ల పట్ల కొంత నిరుత్సాహంగా ఉన్నారు. ప్రత్యామ్నాయ మార్గాల్లో భాగంగా ఎఫ్‌ఐఐలు ఇతర మార్కెట్లు, పెట్టుబడి అంశాల వైపు దృష్టి సారిస్తున్నారు. అధికారిక సమాచారం మేరకు వీరు మే మాసంలో ఇప్పటి వరకు మొత్తం రూ.3,467 కోట్ల మేర ఈక్విటీలను విక్రయించి పెట్టుబడులను ఊడ్చేసుకున్నారు.
              అంతకు ముందు పక్షం రోజుల్లో వీరు మార్కెట్ల నుంచి ఉపసంహరణ దాదాపు రూ.13,110 కోట్లుగా నమోదు అయింది. ఇదే కాలంలో మార్కెట్‌ సూచీలైన సెన్సెక్స్‌, నిఫ్టీలు దాదాపు 9% మేర కుంగాయి. మిడ్‌ క్యాప్‌ (9.2%), స్మాల్‌ క్యాప్‌ (10.7%) సూచీలు ఈ కాలంలో వేగంగా క్షీణించాయి. ఏప్రిల్‌ 15 నుంచి ఎఫ్‌ఐఐల నికర పెట్టుబడులు ఒక్క ఆదే నెల 21న మాత్రమే కొంత ప్రోత్సహకరంగా రూ.16, 353 కోట్లకు చేరాయి. మిగతా 13 ట్రేడింగ్‌సెషన్లలోనూ పెట్టుబడుల కంటే ఎఫ్‌ఐఐల అమ్మకాలే చాలా అధికంగా నమోదు అయ్యాయి. మార్కెట్‌ సమాచారం మేరకు బుధవారం రూ.1,700 కోట్ల అమ్మకాలకు దిగారు.
కారణాలు ఇవే..
             ఇటీవల ప్రకటిస్తున్న ఆర్థిక ఫలితాలలో భారత సంస్థలు చాలా బలహీనమైన లాభాలను వెల్లడిస్తున్నాయి. దీనికి తోడు వేగం తగ్గిన ఆర్థిక సంస్కరణలు, ముడి చమురు ధరలు గరిష్ఠానికి చేరువవ్వడం, అమెరికా కేంద్ర బ్యాంకు ఫెఢరల్‌ రిజర్వు వడ్డీరేట్లను పెంచ వచ్చన వార్తలు, రూపాయి పతనం తదితర అంశాలు మదుపరుల సెంటిమెంట్‌ను బాగా దెబ్బతీస్తున్నాయి.
స్థాయిని మించి పెట్టుబడులు వచ్చాయి..
             అభివృద్ధి చెందుతున్న మార్కెట్లలో కేవలం భారత ఆర్థిక వ్యవస్థే ఆకర్షణీయంగా కనిపించడంతో ఎక్కువ మంది ఎఫ్‌ఐఐలు అధిక మొత్తంలో తమ పెట్టుబడులను ఇక్కడికి తరలించారు. పెట్టుబడులు ఎక్కువ కావడంతో ఆవి ఆశించిన లాభాలను వేగంగా ఇవ్వడం లేదని.. ఫలితంగా ఎఫ్‌ఐఐలు తమ పెట్టుబడులను ఇతర మార్కెట్లకు, విభాగాలకు తరలిస్తున్నారని మార్కెట్‌ విశ్లేషకులు చెబుతున్నారు.
చైనా బాట పడుతున్న ఎఫ్‌ఐఐలు..
            భారత మార్కెట్లను పెట్టుబడులను ఉపసంహరించుకుంటున్న ఎక్కువ మంది ఎఫ్‌ఐఐలు తమ పెట్టుబడుల్ని చైనాకు తరలిస్తున్నారు. భారత మాదిరిగానే బలమైన మూలాలు కలిగిన బలమైన ఆర్థిక వ్యవస్థ చైనానే కావడంతో ఎఫ్‌ఐఐల దృష్టి ఈ దేశంపై పడింది. దీనికి తోడు ఇక్కడ ప్రభుత్వ ఇటీవలే అభివృద్ధికి ఊతం ఇచ్చేలా పలు సంస్కరణలను ప్రకటించడం, ఇక్కడి మార్కెట్లలో కొత్తగా ఐపీఓలు వెల్లువలా వస్తుండడం కూడా వీరిని ప్రధానం ఆకర్షిస్తున్నట్లు మార్కెట్‌ వర్గాలు విశ్లేషిస్తున్నాయి. కేవలం భారత్‌లోనే కాకుండా చాలా అభివృద్ధి చెందుతున్న మార్కెట్ల నుంచి నిధులు చైనాకు తరలుతున్నాయని విశ్లేషకులు చెబుతున్నారు. భారత్‌లో సంస్కరణలకు అనుమతులు వచ్చి అవి అమలయ్యేందుకు కొంత సమయం పడుతుందని ఎఫ్‌ఐఐలు భావిస్తున్నారని.. ఈ లోపు వారు తమ పెట్టుబడులను ఆశాజనకంగా ఉన్న చైనా మార్కెట్‌కు తరలించి లాభాలను పొందాలని చూస్తున్నట్లు మార్కెట్‌ వర్గాలు చెబుతున్నాయి. 2015 రెండో అర్థ భాగంలో కూడా ఎఫ్‌ఐఐల పెట్టుబడులు మళ్లీ పెరుగుతాయని అంచనా వేయడానికి కూడా వీలుపడదని వారు అంటున్నారు. అయితే ఇదే కాలంలో పెట్టుబడులు దేశం నుంచి తరలిపోవడం కొంత తగ్గవచ్చని చెబుతున్నారు. అయితే ఇటీవల పక్షం రోజలుగా భారత మార్కెట్లలో ఎఫ్‌ఐఐలూ పెట్టుబడులను వెనక్కి తీసుకున్న స్థాయి ఇకపై కూడా కొనసాగే అవకాశం మాత్రం లేదని విశ్లేషకులు అంటున్నారు.
మీ స్నేహితులకు రికమెండ్ చెయ్యండి